અલબત્ત, આ સાથે એ યાદ રાખવું પણ જરૂરી છે કે એક્સફોલિએશન એક એવી પ્રક્રિયા છે જે વધુ પણ ન કરાય અને ઓછી પણ ન કરાય. અર્થાત્ એમાં પ્રમાણભાન જાળવી રાખવું આવશ્યક છે. દા. ત. મુંબઈ કે દિલ્હી જેવાં પ્રદૂષિત શહેરોમાં અઠવાડિયામાં બેથી ત્રણ વાર એક્સફોલિએશન કરવું જરૂરી છે, પરંતુ ઓછા પ્રદૂષણવાળા પ્રદેશમાં અઠવાડિયે એક વાર કરો તો પણ ચાલે. એવી જ રીતે શિયાળામાં અઠવાડિયે એક વાર અને ઉનાળામાં અઠવાડિયે બે વાર કરવું જોઈએ. સાથે જ બની શકે કે ટીનેજના સમયગાળા દરમ્યાન શરીરનાં હૉર્મોન્સમાં પરિવર્તનને કારણે તમને વધુ એક્સફોલિએશનની જરૂર પડે, પરંતુ મોટા થયા બાદ હૉર્મોન્સ પ્રમાણમાં સ્થાયી થઈ ગયાં હોવાથી આ આવશ્યકતા ઓછી પણ થઈ જાય. આમ એક્સફોલિએશનનું પ્રમાણ દરેક વ્યક્તિએ પોતે નક્કી કરવાનું રહે છે અને એ નક્કી કરવાની સીધી સરળ રીત છે તમારી ત્વચા પર હાથ ફેરવી જોવાની. જો તમારું એક્સફોલિએશનનું પ્રમાણ બરાબર હશે તો હાથ લગાડતાં ત્વચા સ્મૂધ લાગશે, ઓછું હશે તો ખરબચડી અને વધુ હશે તો આંખ અને હોઠની આસપાસ રહેલી પાતળી ત્વચા પર આછી બળતરા થશે. અહીં ડૉ. ગોયલ કહે છે, ‘આપણી ત્વચા આપણી સાથે વાત કરતી હોય છે, પરંતુ આપણે એની વાત સાંભળવી-સમજવી પડે છે અને એ પ્રમાણે એની જરૂરિયાતોને પૂરી કરવી પડે છે.’